b'\n_START_ARTICLE_\nEOD\n_START_PARAGRAPH_\nEOD (ingliskeelsest nimetusest eBook on Demand \xe2\x80\x93 "e-raamat n\xc3\xb5udmisel") on teenus, millega pakutakse raamatukogude lugejatele v\xc3\xb5imalust tellida autori\xc3\xb5iguste kaitse alt vabast raamatust kvaliteetne PDF-vormingus digitaalkoopia ehk e-raamat._NEWLINE_Euroopa raamatukogud s\xc3\xa4ilitavad miljoneid aastatel 1500\xe2\x80\x931900 v\xc3\xa4lja antud raamatuid, millega nende v\xc3\xa4\xc3\xa4rika ea ja harulduse t\xc3\xb5ttu saab sageli tutvuda ainult raamatukogus. EOD-teenuse eesm\xc3\xa4rk on digiteerida lugejate soove arvestades miljonid tr\xc3\xbckised ning teha need e-raamatu failidena k\xc3\xa4ttesaadavaks._NEWLINE_EOD juhtlause on "Kingi raamatule uus elu!"\n_START_SECTION_\nTeenuse taustast\n_START_PARAGRAPH_\nEOD-teenust pakuvad Euroopa raamatukogud Euroopa Liidu kaasrahastatud koost\xc3\xb6\xc3\xb6projekti raames alates 2007. aasta m\xc3\xa4rtsist. T\xc3\xa4naseks osaleb teenusev\xc3\xb5rgustikus \xc3\xbcle 30 Euroopa raamatukogu. Projekti koordinaator on Tirooli \xc3\x9clikooli- ja Piirkonnaraamatukogu, mis asub Austrias Innsbruckis. Eestist osalevad projektis Eesti Rahvusraamatukogu ja Tartu \xc3\x9clikooli Raamatukogu.\n_START_SECTION_\nTeenuse osutamise p\xc3\xb5him\xc3\xb5tted\n_START_PARAGRAPH_\nEOD e-raamatuid saab tellida raamatutest, mille autori\xc3\xb5iguste kaitse kehtivuse t\xc3\xa4htaeg on l\xc3\xb5ppenud. Peamiselt on need tr\xc3\xbckised ilmunud aastail 1500\xe2\x80\x931900. M\xc3\xb5ned raamatukogud pakuvad teatud tingimustel ka enne ja p\xc3\xa4rast nimetatud perioodi ilmunud raamatute digiteerimisv\xc3\xb5imalust, n\xc3\xa4iteks teadlaste v\xc3\xb5i n\xc3\xa4gemispuudega inimeste ja pimedate tarbeks._NEWLINE_Digiteeritakse tr\xc3\xbckiseid, mille f\xc3\xbc\xc3\xbcsiline seisund v\xc3\xb5imaldab nende skaneerimist._NEWLINE_Tulemuseks saadakse PDF-vormingus e-raamat. P\xc3\xa4rast 1800. aastat avaldatud raamatute puhul saab lisav\xc3\xa4\xc3\xa4rtusena rakendada t\xc3\xa4istekstotsingut, mis v\xc3\xb5imaldab e-raamatus otsida s\xc3\xb5nu v\xc3\xb5i s\xc3\xb5naosi, kopeerida teksti ja pilte ning kleepida neid teistes programmides loodud failidesse. E-raamatuid on arvutiekraanil mugav lehitseda, soovi korral saab neid v\xc3\xa4lja tr\xc3\xbckkida._NEWLINE_E-raamat kuulub tellijale, kes v\xc3\xb5ib seda kasutada isiklikul otstarbel, kuid mitte levitada \xc3\xa4rilisel eesm\xc3\xa4rgil.\n_START_SECTION_\nE-raamatute tellimise kord\n_START_PARAGRAPH_\nRaamatute tellimiseks on lihtsaim moodus kasutada EOD \xc3\xbchisotsingumootorit. Selle kaudu on v\xc3\xb5imalik otsida teavikuid korraga enamuse partnerraamatukogude e-kataloogidest._NEWLINE_Raamatuid v\xc3\xb5ib otsida ka eraldi konkreetsete v\xc3\xb5rgustikuga liitunud raamatukogude e-kataloogidest (Eestis toimub see e-kataloogi ESTER kaudu), mille kirjetesse on e-raamatu tellimisvormile p\xc3\xa4\xc3\xa4semiseks lisatud standardne EOD nupp. K\xc3\xb5iki raamatuid, mille kirjes sisaldub viide EOD teenusele (nupp "eod: digital on request", eesti keeles "eod: telli digitaalkoopia"), saab seda v\xc3\xa4ljaannet veebis tellida._NEWLINE_E-kataloogides puuduvatest raamatutest saab e-raamatu tellida v\xc3\xb5rgustikuga liitunud raamatukogust e-posti v\xc3\xb5i telefoni teel._NEWLINE_Tellimine on tasuline, iga teenust pakkuv raamatukogu m\xc3\xa4\xc3\xa4rab digitaalkoopia hinna, arvestades v\xc3\xb5rgustikus ja oma riigis v\xc3\xa4ljakujunenud hindu. Enne tellimuse esitamist saab teenuse andmebaasis vaadata automaatselt lehek\xc3\xbclgede arvu p\xc3\xb5hjal arvestatud konkreetse e-raamatu hinda, soovi korral saab k\xc3\xbcsida t\xc3\xa4pse hinnapakkumise. Tellimus t\xc3\xa4idetakse \xc3\xbcldjuhul 10 t\xc3\xb6\xc3\xb6p\xc3\xa4eva jooksul._NEWLINE_Valminud e-raamatud l\xc3\xa4hevad PDF-kujul raamatukogude digitaalarhiividesse (Eesti Rahvusraamatukogust tellitud raamatute failid digitaalarhiivi DIGAR ja Tartu \xc3\x9clikooli Raamatukogust nende repositooriumisse DSpace), kus need on huvilistele vabalt k\xc3\xa4ttesaadavad. Nii toetab iga e-raamatu tellija kultuurip\xc3\xa4randi s\xc3\xa4ilimist ja teistele loetavaks tegemist.'